เอสเอ็มอีแห่ ใช้รถแลกเงิน หมุน‘เงิน’ทุน
ลูกค้าเอสเอ็มอีฮิตใช้สินเชื่อรถแลกเงิน นำเงินมาเสริมสภาพคล่องธุรกิจ
31 ส.ค. 2558

ลูกค้าเอสเอ็มอีฮิตใช้สินเชื่อรถแลกเงิน นำเงินมาเสริมสภาพคล่องธุรกิจ 
นายบุตรรัตย์ จรูญสมิทธิ์ กรรมการผู้จัดการ บริษัท ซิลค์สแปน เปิดเผยว่า ในช่วงนี้สินเชื่อประเภทรถแลกเงินมีอัตราการเติบโตสูงและเป็นที่ต้องการของผู้ประกอบการเอสเอ็มอีมาก เนื่องจากสามารถนำเงินสดที่ได้จากการนำรถมาเป็นหลักประกันสินเชื่อไปเป็นทุนหมุนเวียนทางธุรกิจได้
“ขณะนี้เราจึงมุ่งเน้นจับกลุ่มลูกค้าเอสเอ็มอีที่ต้องการเงินไปใช้หมุนเวียนเป็นหลัก เฉลี่ยตั้งเป้าปล่อยกู้รายละ 3 แสนบาท ซึ่งการขอสินเชื่อกับแบงก์ตอนนี้เป็นเรื่องที่ยากมาก เนื่องจากแบงก์เองก็ต้องการหลักทรัพย์ค้ำประกันที่ปล่อยออกขายได้ง่ายด้วยหากลูกหนี้มีปัญหา” นายบุตรรัตย์ กล่าว
ดังนั้น ในปีนี้บริษัทยังตั้งเป้าการเติบโตให้ได้ถึง 100% เมื่อเทียบกับปี 2557 ที่มีลูกค้าขอวงเงินสินเชื่อทางการเงินผ่านเว็บไชต์ SILKSPAN.COM ถึง 3 หมื่นล้านบาท และซื้อเบี้ยประกันภัย 500 ล้านบาท โดยยังไม่มีแผนปรับเป้าแต่อย่างใดแม้ว่าภาวะเศรษฐกิจจะชะลอตัวก็ตาม
สำหรับทิศทางตลาดการขอสินเชื่อและทำประกันผ่านออนไลน์ยังคงเติบโตได้ดีตามยอดขายเครื่องสมาร์ทโฟนที่เพิ่มขึ้น มีสัดส่วนมาจากผลิตภัณฑ์ทางการเงินและผลิตภัณฑ์ประกันภัยอย่างละ 50%
ทั้งนี้ ซิลค์สแปนได้ร่วมมือเป็นพันธมิตรกับบริษัท อาคเนย์ บริษัท ลีสซิ่งกสิกรไทย ธนาคารทิสโก้ และธนาคารเกียรตินาคิน เพื่อให้บริการสินเชื่อรถแลกเงินโดยเฉพาะ
นายสุรัตน์ ลีลาทวีวัฒน์ กรรมการผู้จัดการ บริษัท ลีสซิ่งกสิกรไทย กล่าวว่า ตั้งแต่วันนี้ถึงสิ้นเดือน ธ.ค.นี้ บริษัทได้จัดรายการส่งเสริมการขายสินเชื่อรถช่วยได้ให้กับลูกค้าที่มาขอสินเชื่อ ด้วยการคืนดอกเบี้ยปีสุดท้าย 1 ปี ให้กับลูกค้า โดยมีเงื่อนไขว่าลูกค้าต้องเลือกใช้อัตราดอกเบี้ยแบบลดต้นลดดอก และต้องผ่อนค่างวดขั้นต่ำ 48 งวด ซึ่งคาดว่าจะได้รับการตอบรับจากลูกค้าเป็นอย่างดี
ก่อนหน้านี้ธนาคารพาณิชย์แสดงความเป็นห่วงลูกค้าบัตรเครดิตเริ่มมีการกดเงินสดจากบัตรเครดิตไปใช้เป็นทุนหมุนเวียน